Η αναλγητική δράση του δερματικού επιθέματος καψαϊκίνης 8% σε ασθενείς με χρόνιο νευροπαθητικό πόνο
Authors: Μπερναλή Νικολίτσα 
Published: September 2021

Στη μελέτη συμμετείχαν συνολικά 90 Έλληνες ασθενείς, ηλικίας από 43 έως 78 ετών και διαγνωσμένοι με Οσφυαλγία. H συνολική βαθμολογία του ερωτηματολογίου DN4 κυμάνθηκε μεταξύ 4 και 7, με την βαθμολογία 5 να συγκεντρώνει τον μεγαλύτερο αριθμό ασθενών (48.9%), ενώ μούδιασμα και βελονιές/τσιμπήματα καταγράφηκαν από το σύνολο των ασθενών.Το σύνολο των ασθενών ολοκλήρωσαν το 100% του χρόνου εφαρμογής του δερματικού επιθέματος Qutenza 8% ενώ κανένας από αυτούς δεν έλαβε συμπληρωματική αναλγητική αγωγή (Codeine Phosphate Hemihydrate+Paracetamol+Caffeine) καθόλη τη διάρκεια της μελέτης .Ο μέσος όρος της κλίμακας NPRS μειώθηκε σταδιακά από 7.6 πριν από την έναρξη του Qutenza 8%, σε 2.5 μετά από 12 εβδομάδες θεραπείας. Τα χρονικά διαστήματα, όπου η κλίμακα NPRS μειώθηκε σημαντικά ήταν η περίοδος μεταξύ πρώτης επίσκεψης και της επίσκεψης 2ης εβδομάδας, καθώς και μεταξύ της επίσκεψης 2ης εβδομάδας και της επίσκεψης 8ης εβδομάδας. Η μείωση αυτή δεν διέφερε μεταξύ ανδρών και γυναικών, αλλά ούτε και μεταξύ νέων και ηλικιωμένων. Η μέση απόλυτη μείωση της κλίμακας NPRS μεταξύ πρώτης επίσκεψης και της περιόδου 2ης έως 8ης εβδομάδας, καθώς και της περιόδου 2ης έως τη 12ης εβδομάδας ήταν 3.05 και 3.45 αντίστοιχα. Η μέση ποσοστιαία μεταβολή κατά τη διάρκεια της περιόδου παρακολούθησης ήταν -45.5%. Το ποσοστό ανταπόκρισης στη θεραπεία, καθορισμένο ως το ποσοστό των ασθενών με μείωση κατά τουλάχιστον 30% της κλίμακας NPRS, ήταν 26.9% μετά από 2 εβδομάδες χρήσης του Qutenza 8%, αυξήθηκε ταχέως σε 97.4% την 8η εβδομάδα και έφθασε το 98.7% την 12η εβδομάδα. Παρομοίως, το ποσοστό των ασθενών με τουλάχιστον 50% μείωση της κλίμακας NPRS ξεκίνησε από 9% τη 2η εβδομάδα, αυξήθηκε στο 88.5% και τελικά στο 98.7% την 8η και 12η εβδομάδα αντίστοιχα.Σύμφωνα με τις απαντήσεις των ερωτηματολόγια EQ5D, η ποιότητα ζωής των ασθενών βελτιώθηκε σημαντικά μετά από 8 εβδομάδες θεραπείας. Η πλειονότητα των απαντήσεων σχετικά με την επίδραση του ΝΠ στην παραγωγικότητα εργασίας και στην ικανότητα διεκπεραίωσης δραστηριοτήτων μειώθηκαν από 7-8 κατά την πρώτη επίσκεψη στο 1-2 κατά την 12η εβδομάδα, ενώ γενικά κυμάνθηκαν μεταξύ του 6 και του 9στην πρώτη επίσκεψη και μεταξύ του 0 και του 5 κατά την 12η εβδομάδα. Όσον αφορά στις ώρες εργασίας που χάθηκαν, αυτές οφείλονταν εξ’ ολοκλήρου στον ΝΠ. Σύμφωνα με την γενική εντύπωση των ασθενών, η πλειονότητα δήλωσε ότι αισθάνθηκε καλύτερα ή πολύ καλύτερα ήδη από τις πρώτες 2 εβδομάδες χρήσης του Qutenza 8%. Τέλος, μετά από 12 εβδομάδες θεραπείας με Qutenza 8%, σχεδόν όλοι οι ασθενείς ένιωθαν πιο δραστήριοι, με καλύτερη ποιότητα ζωής, νιώθοντας βέβαιοι ότι θα υποβάλλονταν ξανά στη ίδια θεραπεία, και με σαφή προτίμηση του Qutenza 8% έναντι άλλων θεραπειών που χρησιμοποίησαν κατά το παρελθόν. Τα αποτελέσματα της μελέτης μας (ανοιχτή μελέτη παρατήρησης) δείχνουν ότι το επίθεμα καψαικίνης 8% είναι ευεργετικό όσον αφορά στη διαχείριση του πόνου και τη βελτίωση της ποιότητας ζωής των ασθενών με οσφυαλγία λόγω κήλης μεσοσπονδυλίου δίσκου. Από όσο γνωρίζουμε είναι η πρώτη μελέτη που ανακοινώνεται παγκοσμίως με τέτοιο δείγμα ασθενών. Τα αποτελέσματα είναι σαφή όμως θεωρούμε ότι και άλλες μελέτες θα πρέπει να ακολουθήσουν έτσι ώστε να ελεγχθεί πλήρως η αποτελεσματικότητα του επιθέματος σε ασθενείς με οσφυαλγία. Η οσφυαλγία είναι μια δύσκολα διαχειρίσιμη μορφή περιφερικού νευροπαθητικού πόνου. Το επίθεμα Καψαϊκίνης 8% θα πρέπει να συμπεριλαμβάνεται στη φαρμακευτική διαχείριση αυτών των ασθενών.